Document ID: 32001D0881

A Bizottság határozata
(2001. december 7.)
a harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről
(az értesítés a C(2001) 3941. számú dokumentummal történt)
(Csak az angol nyelvű szöveg hiteles)
(EGT vonatkozású szöveg)
(2001/881/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 6. cikke (2) bekezdésére és 33. cikkére,
tekintettel a legutóbb a 96/43/EK irányelvvel [2] módosított, a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról és a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre [3] és különösen annak 6. cikke (4) bekezdésére,
mivel:
(1) A legutóbb a 2001/668/EK bizottsági határozattal [4] módosított 97/778/EK bizottsági határozat [5] összeállítja a harmadik országból behozott élő állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékét.
(2) Számos tagállam kérésére, valamint a Bizottság Élelmiszerügyi és Állat-egészségügyi Hivatalának ellenőrzései és javaslatai alapján számos módosításra került sor több állat-egészségügyi határállomásra vonatkozóan a jegyzékben szereplő adatokat illetően, beleértve az állat-egészségügyi határállomásokon belül felállított vizsgálati központok adatainak kiegészítését is.
(3) Továbbá számos változtatásra került sor az egyes állat-egészségügyi határállomások által kezelhető terméktípusok osztályozásában, valamint az így felállított osztályok nevének rövidítésében is.
(4) Az állat-egészségügyi határállomások vizsgálata során célszerű a 98/139/EK bizottsági határozatban [6] megállapított és a Bizottság szakértői által az egyes tagállamokban az állategészségügy területén végzett helyszíni vizsgálatok bevett eljárásait követni.
(5) Az egyes állat-egészségügyi határállomások jegyzékbe sorolásának, illetve jegyzékből való törlésének szabályait jelenleg a 92/525/EGK határozatot [7] hatályon kívül helyező és helyettesítő 2001/812/EK bizottsági határozat [8] állapítja meg.
(6) Ezért a 97/778/EK határozatot hatályon kívül kell helyezni, és e határozattal kell helyettesíteni.
(7) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Közösségbe harmadik országból behozott élő állatok és állati termékek állat-egészségügyi ellenőrzését az illetékes hatóság végzi az e határozat mellékletében felsorolt jóváhagyott állat-egészségügyi határállomásokon.
2. cikk
(1) Az illetékes nemzeti hatóságokkal együttműködve a Bizottság állat-egészségügyi szakértői évente vizsgálatot folytatnak a mellékletben felsorolt valamennyi jóváhagyott állat-egészségügyi határállomáson. A vizsgálatnak különösen az állat-egészségügyi határállomás infrastruktúrájára, felszerelésére és működésére kell kiterjednie.
(2) Az (1) bekezdéstől eltérve, a Bizottság az érintett tagállammal való konzultációt, valamint az Állat-egészségügyi Állandó Bizottsággal folytatott eszmecserét követően csökkentheti az egyes jóváhagyott állat-egészségügyi határállomások felkeresésének gyakoriságát.
Az ilyen állat-egészségügyi határállomásokat azonban legalább háromévenként fel kell keresni.
(3) A Bizottság minden évben megküldi a tagállamoknak az előző 12 hónapban felkeresett valamennyi állat-egészségügyi határállomás vizsgálatáról szóló jelentés másolatát, a jóváhagyott állat-egészségügyi határállomások általános működési körülményeinek alakulására vonatkozó jelentéssel együtt.
3. cikk
A 2. cikkben említett vizsgálatot a Bizottság irányítja, a Bizottság szakértői által az egyes tagállamokban az állategészségügy területén végzett helyszíni ellenőrzésekre vonatkozó egyes részletes szabályok megállapításáról szóló 98/139/EK bizottsági határozattal [9] összhangban.
4. cikk
A 97/778/EK határozat hatályát veszti, és a 97/78/EK irányelv 33. cikkével összhangban e határozat rendelkezései az Európai Közösségek Hivatalos Lapjában való kihirdetésüket követő 20. napon lépnek hatályba.
5. cikk
Ennek a határozatnak a tagállamok a címzettjei.
Kelt Brüsszelben, 2001. december 7-én.

Labels: 17
3
9
6
15